b'\n_START_ARTICLE_\nSan Marinon Grand Prix 1994\n_START_SECTION_\nPerjantai\n_START_PARAGRAPH_\nPerjantaina ensimm\xc3\xa4isiss\xc3\xa4 aika-ajoissa Jordan-kuljettaja Rubens Barrichello menetti autonsa hallinnan Variante Bassa -shikaanissa. Barrichello mursi nen\xc3\xa4ns\xc3\xa4 ja k\xc3\xa4tens\xc3\xa4 sek\xc3\xa4 nielaisi kielens\xc3\xa4 ollen v\xc3\xa4h\xc3\xa4ll\xc3\xa4 tukehtua, mutta l\xc3\xa4\xc3\xa4k\xc3\xa4ri sai h\xc3\xa4nen kielens\xc3\xa4 pois kurkusta.\n_START_SECTION_\nLauantai\n_START_PARAGRAPH_\nLauantain aika-ajossa Simtek-tallin Roland Ratzenberger kuoli kallo- ja niskavammoihin, kun auto iskeytyi ratavalliin Villeneuve-mutkassa.\n_START_SECTION_\nKilpailu\n_START_PARAGRAPH_\nSunnuntaina kilpailu alkoi rajulla kolarilla heti startissa, kun Pedro Lamy t\xc3\xb6rm\xc3\xa4si l\xc3\xa4ht\xc3\xb6ruudukkoon j\xc3\xa4\xc3\xa4neen JJ Lehdon Benettonin vasempaan takakulmaan. Onnettomuusautoista lensi kappaleita yleis\xc3\xb6\xc3\xb6n loukaten liev\xc3\xa4sti yhdeks\xc3\xa4\xc3\xa4 katsojaa._NEWLINE_L\xc3\xa4ht\xc3\xb6ruudukkokolarin seurauksena turva-auto tuli johtamaan letkaa poistuen radalta viidennen kierroksen lopulla, jolloin kilpailu p\xc3\xa4\xc3\xa4si j\xc3\xa4lleen k\xc3\xa4yntiin._NEWLINE_Seitsem\xc3\xa4nnen kierroksen toisessa mutkassa (Tamburello-mutka) Williams-tallin Ayrton Senna menetti autonsa hallinnan ja ajautui 309 km/h vauhdilla ulos radalta. Senna ehti jarruttaa ja vaihtamaan kahdesti pienemm\xc3\xa4lle vaihteelle ennen t\xc3\xb6rm\xc3\xa4yst\xc3\xa4 suojaamattomaan betonivalliin 211 km/h nopeudella. Mutkaan lis\xc3\xa4ttiin shikaani jo seuraavan vuoden kilpailuun._NEWLINE_Kilpailu keskeytettiin Sennan onnettomuuden j\xc3\xa4lkeen punaisella lipulla. Kisa aloitettiin uudestaan l\xc3\xa4ht\xc3\xb6ruudukosta l\xc3\xa4mmittelykierroksen j\xc3\xa4lkeen. Kuljettajien v\xc3\xa4lisiin eroihin radalla lis\xc3\xa4ttiin heid\xc3\xa4n eronsa ennen kilpailun keskeytt\xc3\xa4mist\xc3\xa4, eli kuudennen kierroksen loppuaikojen mukaisesti. T\xc3\xa4m\xc3\xa4 teki kilpailun seuraamisesta hankalaa, sill\xc3\xa4 sijoitukset radalla eiv\xc3\xa4t vastanneet todellisia sijoituksia / aikaeroja._NEWLINE_Senna sai surmansa turmassa saamiensa vammojen seurauksena. Merkitt\xc3\xa4vimp\xc3\xa4n\xc3\xa4 kuolemaan johtaneena syyn\xc3\xa4 on pidetty kolarissa irronneen etupy\xc3\xb6r\xc3\xa4n tai jousituksen iskeytymist\xc3\xa4 p\xc3\xa4\xc3\xa4n alueelle._NEWLINE_Kilpailun aikana loukkaantui my\xc3\xb6s nelj\xc3\xa4 mekaanikkoa yhdess\xc3\xa4 ja samassa onnettomuudessa kun Minardi-kuljettaja Michele Alboreton oikea takarengas irtosi h\xc3\xa4nen autostaan sinkoutuen kovalla vauhdilla ratamekaanikkojen sekaan._NEWLINE_Pahimmin loukkaantui Lotus-tallin kaksi mekaanikkoa, jotka tarvitsivat sairaalahoitoa. Onnettomuudessa loukkaantui lievemmin my\xc3\xb6s kaksi Ferrari-tallin mekaanikkoa._NEWLINE_Benettonin Michael Schumacher voitti kilpailun Ferrarin Nikola Larinin tullessa toiseksi ja McLarenin Mika H\xc3\xa4kkisen sijoittuessa kolmanneksi,_NEWLINE_Palkintokorokkella Schumacher ja Mika H\xc3\xa4kkinen viel\xc3\xa4 hymyiliv\xc3\xa4t, mutta lehdist\xc3\xb6tilaisuudessa ilmeet olivat jo vakavoituneet Sennan tilan vakavuuden selvitty\xc3\xa4 kuljettajille. Varikolla monet itkiv\xc3\xa4t avoimesti.\n_START_SECTION_\nKilpailun j\xc3\xa4lkeen\n_START_PARAGRAPH_\nSenna ja Ratzenberger olivat ensimm\xc3\xa4iset F1:ss\xc3\xa4 kuolleet kuljettajat sitten Elio de Angeliksen testionnettomuuden vuonna 1986. Turvallisuuteen kiinnitettiin j\xc3\xa4lleen entist\xc3\xa4 tiukempaa huomiota mm. autojen s\xc3\xa4\xc3\xa4nt\xc3\xb6muutoksilla (puinen pohjalevy ja rajoituksia siivekkeiden kokoon), ja Imolan rataa muutettiin selv\xc3\xa4sti hitaammaksi: muun muassa Sennan ja Ratzenbergerin turmaksi koituneet Tamburello-mutka ja Villeneuve-mutka muutettiin shikaaneiksi. My\xc3\xb6s muihin ratoihin, esimerkiksi Barcelonaan ja Montrealiin, tehtiin kiireellisesti hidastusshikaaneja. Imolan mustan viikonlopun j\xc3\xa4lkeen F1-kilpailussa ei kuollut kuljettajia yli 20 vuoteen, kunnes Japanin Grand Prixissa 2014 Jules Bianchi joutui kisassa vakavaan onnettomuuteen ja kuoli saamiinsa vammoihin hein\xc3\xa4kuussa 2015. T\xc3\xa4ll\xc3\xa4 v\xc3\xa4lill\xc3\xa4 F1-kilpailuissa kuitenkin kuoli kolme ratavirkailijaa. Lis\xc3\xa4ksi kuljettaja Mar\xc3\xada de Villota kuoli F1-testeiss\xc3\xa4 tapahtuneessa onnettomuudessa saamiinsa vammoihin vuonna 2013.'